Medicul Cătălin Cîrstoiu: Am pornit o luptă. Să facem ordine în Capitală
- Georgiana Dragomir
- 26 martie 2024, 23:20
Cătălin Cîrstoiu, candidatul alianței PSD-PNL la Primăria Capitalei, a infirmat zvonurile potrivit cărora s-ar retrage din competiția electorală. Mai mult decât atât, el spune că va fi cel care va propune primii doi sau trei candidaţi pentru Consiliul General al Municipiului Bucureşti.
Cătălin Cîrstoiu, candidat la Primăria Capitalei, apel la unitate între primarii de sectoare: "Nu are cum să meargă cu disensiuni"
Proaspăt lansat candidatul PSD-PNL la Primăria Muncipiului București,medicul Cătălin Cîrstoiu spune că este necesar ca primarii de sectoare să se înțeleagă, să colaboreze pentru dezvoltarea Capitalei.
"Vom avea, probabil, adică mai mult ca sigur, şi în sectoare primari de sector, vom avea consiliile locale dominate de alianţa dintre PSD şi PNL. Mi-aţi spune că e o uniformizare la nivelul Capitalei. Da, e utilă, pentru că, până la urmă, Bucureştiul, un proiect unic, trebuie să meargă mai departe. Nu are cum să meargă cu disensiuni între primarii de sector şi primarul general. Eu promit că va fi o coeziune", a afirmat Cătălin Cîrstoiu, la TVR Info.
Cătălin Cîrstoiu spune că a sosit timpul ca România să aibă o "altfel" de abordare a politicii, cea din care să lipsească scandalurile publice.
"Indiferent" la strategiile contracandiților: "Eu am pornit o luptă, să facem ordine în Capitală"
Deși un posibil candidat la alegerile locale, Alexandru Pânișoară, a anunțat că a depus plângere penală împotriva lui Cătălin Cîrstoiu, pentru un prespus conflict de interese, candidatul alianței PSD-PNL spune că are un singur plan: "să facă ordine în Capitală".
"Am văzut astăzi un candidat care făcea plângeri penale pe la DNA; împotriva mea, de spaimă, fără niciun fel de motivaţie, am mai văzut un posibil candidat care dispare două săptămâni să conceapă ceva. Mie mi-e clar un singur lucru: eu am pornit o luptă, iar acest război este un război ca să facem ordine în Capitală, eu fiind un candidat serios. Niciodată n-am intrat într-o luptă decât cu gândul că voi câştiga, nu cu gândul că voi abandona, asta e o atitudine defensivă. Deci aş vrea să punem punct oricăror speculaţii legat de faptul că nu voi continua această luptă", a precizat medicul Cătălin Cîrstoiu, pentru sursa citată.